Unser frûntlich gruͦs vor, lieber Schultheiss. Vor uns ist gewesen der erber her̄, herr
Hanns Cumini, lûtpriester ze Steffensburg und hatt vor uns erzalt, das sin
schwager Stoͤlo inn an dem frien gricht umb sins wips, des selben her̄ Hannsēn
swester, verlassen guͦt ze berechtigen fûrgenomen hab, zuͦͦ dem guͦt aber er von
sinr swester seligen ordnung wegen hoff recht ze hann. Wand im geistlich un̄
weltlich recht wise, das ein iegklicher ansprecher sin widersachen vor sim richt̄
suochen söll, ouch allen priesterē vor weltlichē richtern ze recht ze stand ver-
botten sy und ouch er zuͦ priesterlicher wirdikeit gezogen sy. So hat er an uns
diemuͦtlich begert, im an dem frien gricht gerecht ze werden vor ze sin etc.
Wie wol im sölich sin anmuͦttung in vil sachen zittlich wer, kunden wir inn
doch har inn nit geeren, sid die sach umb erbvell und das lantrecht anrierend,
das aber vor geistlichen gerichtē bis har in unsren landen nie verrechtiget ist.
Harumb unser meinung also stat, umb das der erber her̄ nit also offenlich
vor weltlichen richtern zegricht stand, das du inen beiden einen gewüssen nam-
lichen tag, so das inē beiden unschaͤdlichest sy, fûr uns setzest mit ir gewar-
sam. So meinen wir, si ze verhoͤren und nach der sachen glegenheit ze entschei-
den. Datum x̄ die juny anno Dm̄ etc xl°
Schulth̄s und Ratt
ze Bern